CELEX: 62001CJ0376
Traktatbrud
manglende gennemførelse af direktiv 98/8/EF

Dommens præmisser
1 Ved stævning indleveret til Domstolens Justitskontor den 28. september 2001 har Kommissionen for De Europæiske Fællesskaber i medfør af artikel 226 EF anlagt sag med påstand om, at det fastslås, at Irland har tilsidesat sine forpligtelser i henhold til Europa-Parlamentets og Rådets direktiv 98/8/EF af 16. februar 1998 om markedsføring af biocidholdige produkter (EFT L 123, s. 1), idet Irland ikke inden den 14. maj 2000 har vedtaget de love og administrative bestemmelser, der er nødvendige for at efterkomme direktivet, eller i det mindste ikke har underrettet Kommissionen herom.
2 I medfør af artikel 34 i direktiv 98/8 skulle medlemsstaterne sætte de nødvendige love og administrative bestemmelser i kraft for at efterkomme direktivet senest 24 måneder efter dets ikrafttræden, dvs. senest den 14. maj 2000, og straks underrette Kommissionen herom.
3 Da Kommissionen ikke havde modtaget nogen oplysninger fra de irske myndigheder vedrørende gennemførelsen af direktiv 98/8, indledte den en traktatbrudsprocedure. Efter at have tilstillet Irland en åbningsskrivelse, som ikke blev besvaret, fremsatte Kommissionen den 31. januar 2001 en begrundet udtalelse, hvori den opfordrede medlemsstaten til at træffe de nødvendige foranstaltninger for at efterkomme direktivet inden for en frist på to måneder fra meddelelsen af udtalelsen.
4 Ved skrivelse af 29. marts 2001 oplyste de irske myndigheder Kommissionen om, at alle anstrengelser blev gjort for at få gennemførelsen til at skride fremad så hurtigt som muligt, og at Kommissionen ville blive holdt underrettet. Ved skrivelse af 11. juli 2001 oplyste de irske myndigheder Kommissionen bl.a. om, at gennemførelsesarbejdet fortsatte og ville blive afsluttet inden november 2001.
5 Da Kommissionen herefter ikke modtog nogen oplysninger om, at gennemførelsen af direktiv 98/8 var blevet afsluttet, anlagde den denne sag.
6 Kommissionen har under henvisning til de forpligtelser, der i medfør af artikel 249, stk. 3, EF påhviler medlemsstaterne, gjort gældende, at Irland skulle træffe de nødvendige foranstaltninger for at efterkomme direktiv 98/8 inden for den i direktivets artikel 34 fastsatte frist.
7 Den irske regering har gjort gældende, at direktivet er blevet gennemført ved en generel retsakt med titlen »The European Community (Authorisation, Placing on the Market, Use and Control of Biocidal Products) 2001« udstedt den 18. december 2001. Regeringen har dermed anmodet Domstolen om at udsætte sagen i tre måneder at regne fra svarskriftets dato for at give Kommissionen lejlighed til at gennemgå de foranstaltninger, som Irland har truffet, og i påkommende tilfælde at hæve sagen.
8 Det bemærkes, at ifølge fast retspraksis skal spørgsmålet om, hvorvidt der foreligger et traktatbrud, vurderes på baggrund af forholdene i medlemsstaten, som de var ved udløbet af fristen i den begrundede udtalelse (jf. bl.a. dom af 15.3.2001, sag C-147/00, Kommissionen mod Frankrig, Sml. I, s. 2387, præmis 26).
9 I den foreliggende sag er det imidlertid ubestridt, at Irland ikke har truffet de nødvendige foranstaltninger for at efterkomme den begrundede udtalelse inden for den fastsatte frist.
10 Kommissionens påstand bør derfor tages til følge.
11 Det bør herefter fastslås, at Irland har tilsidesat sine forpligtelser i henhold til direktiv 98/8, idet Irland ikke inden for den fastsatte frist har vedtaget de love og administrative bestemmelser, der er nødvendige for at efterkomme direktivet.
Afgørelse om sagsomkostninger
Sagens omkostninger
12 I henhold til procesreglementets artikel 69, stk. 2, pålægges det den tabende part at betale sagens omkostninger, hvis der er nedlagt påstand herom. Da Kommissionen har nedlagt påstand om, at Irland tilpligtes at betale sagens omkostninger, og Irland har tabt sagen, bør det pålægges Irland at betale sagens omkostninger.
Afgørelse
På grundlag af disse præmisser
udtaler og bestemmer
DOMSTOLEN (Første Afdeling)
1) Irland har tilsidesat sine forpligtelser i henhold til Europa-Parlamentets og Rådets direktiv 98/8/EF af 16. februar 1998 om markedsføring af biocidholdige produkter, idet Irland ikke inden for den fastsatte frist har vedtaget de love og administrative bestemmelser, der er nødvendige for at efterkomme direktivet.
2) Irland betaler sagens omkostninger.